02/10/19

**קול קורא להצעות מחקר בענף הפלחה - קיץ 2020**

לחקלאים, חוקרים ומדריכים.

הנכם מוזמנים להגיש הצעות מחקר בנושאי גידולי שדה קיץ לשנת 2020, עדיפות תינתן לעבודות שתתאמנה ליעדי הענף.

את ההצעות יש להגיש בצורה מסודרת כולל דפי שער ודפי הסבר כמפורט בנספחים הנלווים לקול הקורא. לעבודות נמשכות או מחודשות יש להוסיף את סיכום עדכני של עיקרי התוצאות והממצאים של הניסוי או התצפית.

את הצעות המחקר, הכוללות את דפי השער והדפים הנלווים, יש לשלוח בפורמט דיגיטאלי בלבד עד לתאריך **2/12/19** יום שני בשעה 12:00. לא יהיו כל דחיות של הגשת הצעות מחקר לאחר מועד זה !!!

להילה מלכה Hilam@moag.gov.il

רכזת לשכה, אגף אגרואקולוגיה וגד"ש, שה"מ, משרד החקלאות ופיתוח הכפר.

להלן יעדי הענף המוצעים:

**יעדי גידולי פלחה קיץ לעונת 2020**

**חמניות:**

1. בחינה והתאמת זנים איכותיים בעלי זרעון גדול וארוך ואחוז זירעונים מלאים גבוה. פיתוח זנים בעלי עמידות לעלקת ולקוטלי עשבים.
2. פיתוח טכנולוגיות לשיפור כושר הנביטה וההצצה של הזרעים.
3. פיתוח אגרוטכניקה שתאפשר שיפור היבולים ואיכותם. שיפור האבקה וחנטה.
4. הגנת הצומח - התמודדות עם: מחלות, מזיקים, עשבים ומיני העלקת. התמודדות להפחתת ריקבון קרקפת.

**חימצה:**

1. טיפוח זני חימצה איכותיים, עתירי יבול, עמידים למחלות נוף וקרקע ולקוטלי עשבים.
2. הגנת הצומח – התמודדות עם: מחלות, מזיקים, עשבים, עלקת וכשות השדות.
3. העלאת הרווחיות ע"י שיפורים אגרוטכניים.

**גרעיני אבטיח לפיצוח:**

1. טיפוח זני אבטיח לשיפור יבול ואיכות הגרעינים.
2. שיפור רווחיות הגידול ע"י התמודדות עם: מחלות, מזיקים ועשבים.
3. עידוד חברות הכימיקלים לעשות רישוי לתכשירי הדברת עשבים רחבי עלים באבטיח. בדיקת הרחבת סל קוטלי העשבים בגידול.
4. הגנת הצומח – התמודדות עם: מחלות, מזיקים, וירוסים, עשבים וכשות השדות.
5. התמודדות עם בעיית הגירודים בגרעינים.

**מספוא קיצי (תירס, סורגום, סיטריה וכד'):**

1. שיפור ממשק הדברת עשבים.
2. התמודדות עם מחלות. טיפול במחלת הסגר 'ארגוט' בסורגום.
3. התמודדות עם מזיקים. זבוב אתריגונה בסורגום, נובר הקנה המנוקד בסורגום ובתירס.
4. שיפור ממשק ואגרוטכניקות גידול, ייעול השקיה ודישון.

**כללי:**

1. פיתוח שיטות וטכנולוגיות גידול שמטרתן הגדלת הכנסתו של החקלאי, כגון: חקלאות מדייקת וחישה מרחוק.
2. רישוי חומרים למזיקים ומחלות, עם דגש על בטיחות לדבורים.
3. איתור והכנסת חומרים חליפיים לאלו שיצאו משימוש.
4. פיתוח ואימוץ גידולים חדשים – דלעת לפיצוח, טף, סומסום, קצח, גידולי מספוא.
5. שיפור ממשק הגידול להפחתת פגיעה בסביבה.

**נוהל הגשת הצעות מחקר להנהלת ענף הפלחה**

1. הנהלת הענף תוציא קול קורא למחקרים חשובים בענף.
2. הצעות המחקר המוגשות להנהלת הפלחה, יוגשו לאחת מהקטגוריות הבאות:

 **2.1**  **הצעות אזוריות/חד שנתיות**

בקטגוריה זו תכללנה הצעות בעלות של עד 5,000 ₪.

ההצעה תכלול דף שער ונספח כמפורט בקול הקורא.

ההצעה תידון בשלב ראשון על ידי ועדת המגדלים האזורית שתמיין את ההצעות ותעביר לוועדה ארצית (שתשב כוועדת היגוי של הנהלת הענף) את ההצעות הנבחרות מהאזור. מי שאינו פועל דרך אזור מסוים יכול להגיש הצעות ישירות לוועדה הארצית. הוועדה הארצית תכלול נציגים של כל המגזרים הרלוונטיים (נציגי מגדלים, הדרכה, מחקר וכו'). היא תדרג את ההצעות בקטגוריה זו לפי סדר עדיפות.

התקציב המתוקצב לסעיף זה יהיה עד 20% מהתקציב הכולל.

 **2.2** **הצעות מצומצמות שיש להן עניין בהיקף ארצי**

 בקטגוריה זו תכללנה הצעות בעלות של עד 20,000 ₪ שמשכן עד שנה.

 ההצעה תכלול דף שער ונספח כמפורט בקול הקורא.

 ההצעה תידון בפורום של הוועדה הארצית. ההנהלה תדרג את ההצעות בקטגוריה זו לפי סדר עדיפות.

 **2.3** **הצעות רב שנתיות מורחבות**

בקטגוריה זו תכללנה הצעות מחקר שמשכם עד שלוש שנים שעלותן מעל לסכום של 20,000 ₪ לשנה.

ההצעה תכלול דף שער ונספח כמפורט בקול הקורא.

 ההצעה תידון בפורום של הוועדה הארצית. ההנהלה תדרג את ההצעות בקטגוריה זו לפי סדר עדיפות. מדי שנה יוגש להנהלת הענף דף שער ודו"ח התקדמות מהשנה החולפת. המימון בשנה השנייה והשלישית מותנה בהצגת דו"ח ביניים של השנה החולפת ובדיון בצוות ההיגוי.

**2.4** **תכניות שרות (ניסיונות, מבחני זנים וכו')**

במסגרת זו יכללו נושאים החשובים לענף שאינם הצעות מחקר.

ההצעה תכלול דף שער ונספח כמפורט בקול הקורא.

מדי שנה יוגש להנהלת הענף המורחבת דף שער ודו"ח התקדמות מהשנה החולפת ועל פי הממצאים תאשר ההנהלה המשך עבודת המו"פ.

ההנהלה תדרג את ההצעות בקטגוריה זו לפי סדר עדיפות.

**2.5** **תקציב**

בישיבה הראשונה בכל שנה יוגדר הסכום הכללי המוקצב לשנה הנדונה, ותוגדר החלוקה בין הקטגוריות השונות.

1. במסגרת דיוני צוות ההיגוי של הנהלת הענף (הועדה המקצועית) מתבקש כל מגיש הצעת מחקר להכין דיווח מתומצת של כ- 10 דקות או דו"ח התקדמות במידה והמחקר נמשך.

במידה ויש שאלות נשמח לעמוד לשירותכם.

בברכה

יגאל פלש, דוא"ל: Igal.flash@gmail.com

עופר גורן, דוא"ל: ofergor@shaham.moag.gov.il

מצורפים:

דפי שער.

תבנית הנספח להצעת מחקר.